**HAMZA GÁBOR\***

**In memoriam MAX KASER (1906-1997)**

1997. január 13-án hunyt el MAX KASER, a római jog világhírű művelője. MAX KASER 1906. április 21-én született Grazban. Édesapja KURT KASER (1870-1931) a chernowitzi egyetem (1908-tól rendkívüli, 1914-tõl rendes tanár), majd a grazi egyetem (1924-től haláláig) neves történészprofesszora volt, akinek 1923-ban megjelent „Geschichte Europas im Zeitalter des Absolutismus” című műve ma is alapvető jelentőségű, sokat idézett standard műnek számít.[[1]](#footnote-1) Nagyapja, LUDWIG KASER (1841-1916) a grazi egyetemen szerzett jogi doktorátust. Az ügyvédi praxis mellett, majd később (1870-től) elsősorban színészként, illetve színházi kritikusként és rendezőként tevékenykedett, előbb Olmützben, majd Kölnben, és később Grazban. 1875-1890 között a stuttgarti udvari színház tagja, ahol 1880 és 1895 között rendező volt.

MAX KASER egyetemi tanulmányait Grazban végezte, itt is védte meg ARTUR STEINWENTER tanítványaként „Restituere als Prozessgegenstand” című doktori disszertációját 1928-ban. A disszertáció könyvalakban 1932-ben jelent meg Münchenben.[[2]](#footnote-2) KASER 1931 júniusában habilitált. A Habilitationsschrift 1935-ben jelent meg nyomtatásban „Quanti ea res est” címmel ugyancsak Münchenben, a doktori disszertációhoz hasonlóan a Münchener Beiträge zur Papyrusforschung und antiken Rechtsgeschichte című tekintélyes sorozatban. MAX KASER 1931-ben Ausztriát elhagyva Németországba megy, eleget téve a giesseni egyetem meghívásának, ahol két éven át oktat egyetemi magántanárként. Előadásokat tart ebben a kétéves periódusban a Frankfurt am Main-i egyetemen is. 27 éves korában, 1933 októberében lesz a münsteri egyetemen a római jog és a polgári jog nyilvános rendes tanára. Meghívást (Ruf-ot) kap Heidelbergbe és Bécsbe is, de végül 1959-ben a hamburgi egyetem meghívását fogadja el, ahol egészen emeritálásáig, 1971-ig, római jogot és polgári jogot ad elő. Professor emeritusként 1971-ben elfogadja a salzburgi egyetem meghívását és tiszteletbeli professzorként 1985-ig, csaknem nyolcvan esztendős koráig oktat.

MAX KASER kivételes szakmai tekintélyének jele az, hogy számos egyetem fogadja honoris causa (tiszteletbeli) doktorává. A sort a Rio de Janeiro-i egyetem nyitja meg 1958-ban. A glasgow-i egyetem 1962-ben, a párizsi egyetem (Sorbonne) 1965-ben, a bordeaux-i egyetem 1966-ban, a grazi egyetem 1968-ban, az innsbrucki egyetem 1970-ben, a pretoriai egyetem 1972-ben, a camerinói egyetem 1975-ben, 1992-ben pedig a nápolyi egyetem és a madridi Universidad Nacional de Educación a Distancia (UNED) avatja díszdoktorrá. A hazai és nemzetközi elismertség további jele, hogy 1959-ben a göttingeni, 1972-ben pedig az Osztrák Tudományos Akadémia választja rendes tagjává. Külső tagja a torinói Accademia di Lettere e Scienze-nek (1960), a milánói Istituto Lombardo di Lettere e Scienze-nek (1960), a nápolyi Accademia di Scienze Politiche e Morali-nak (1968), a római Accademia Nazionale dei Lincei-nek (1971) és az athéni Akadémiának. 1973-ban a Bajor Tudományos Akadémia választja levelező tagjának, 1977-ben pedig a British Academy külső tagja lesz. A londoni Society for the Promotion of Roman Studies 1975-ben választja tiszteletbeli tagjául. MAX KASER az 1950-es évek második felével kezdődően számos külföldi egyetemen vállal vendégprofesszúrát és tart előadásokat. 1954-ben a Zeitschrift der Savigny-Stiftung római jogi sorozatának (Romanistische Abteilung) társfőszerkesztõje lesz, ami kimagasló nemzetközi elismerést jelent.

Az Eötvös Loránd Tudományegyetemen 1970 őszén tart nagy figyelemmel kísért előadást a tulajdonátruházás dogmatikai kérdéseiről a római jogban.

Max Kaser a jogi romanisztikának kivételes jelentőségű művelője. Fentebb már említett, két kiadásban is megjelent doktori disszertációján és a magántanári habilitációs művén kívül önálló monográfia formájában az alábbi művei jelentek meg: „Römisches Recht als Gemeinschaftsordnung” (1940), „Eigentum und Besitz im älteren römischen Rech”t (2. kiad. 1956), „Das altrömische ius. Studien zur Rechtsvorstellung und Rechtsgeschichte der Römer” (1949), „Zur Methodologie der römischen Rechtsquellenforschung” (1972), „Über Verbotsgesetze und verbotswidrige Geschäfte im römischen Recht” (1977), „Ein Jahrhundert Interpolationenforschung und die römischen Rechtsquellen” (1979), „Römische Rechtsquellen und angewandte Juristenmethode” (1986), „Ius gentium” (1993). 1976-ban jelentek meg Olaszországban a Jovene Kiadónál két kötetben KASER válogatott tanulmányai (Ausgewählte Schriften I-II. Bde. Camerino, 1976.).

KASER joghallgatók számára írt munkái is igen jelentősek. 1950-ben jelent meg Göttingenben első kiadásban a „Römische Rechtsgeschichte”, mely munkát kisebb mértékű átdolgozásban többször is kiadta. Klasszikus tankönyvnek számít az első kiadásban 1960 októberében megjelent „Römisches Privatrecht. Ein Studienbuch” című „Kurzlehrbuch”, amely eddig 16 kiadást ért meg — az utolsó, 16. kiadás 1992-ben jelent meg. Ezt a munkát több idegen nyelven, így angolul, hollandul, finnül és spanyolul is kiadták.

MAX KASER 1950 januárjában kapott megbízást a müncheni C. H. Beck kiadótól a római magánjognak az IWAN VON MÜLLER által alapított Handbuch der Altertumswissenschaft sorozatban publikálandó kézikönyve megírására. A „Handbuch” megírásának “tárgyi” feltételei igen kedvezőtlenek voltak, mégpedig több okból is. A münsteri egyetemi könyvtár a II. világháborúban teljesen megsemmisült és az 1939 óta külföldön megjelent szakirodalom beszerzése szinte lehetetlen volt. KASER épen maradt magánkönyvtárára és a kiadó közvetítésével beszerzett szekunderirodalomra támaszkodva kezdi el a római magánjogi kézikönyv írását. A „Handbuch” szerkezete elsődlegesen történeti, s nem pedig jogi rendszert követ, szakítva ezzel a római jog bemutatásának évszázados hagyományaival. KASER elképzelése szerint a római jog intézményei különböző periódusokra tagolt módon az archaikus, preklasszikus és klasszikus, továbbá posztklasszikus-jusztiniánuszi korban kerülnek bemutatásra. A kiadóval kötött szerződés nem tartalmaz utalást a perjogot bemutató részre vonatkozóan. 1955-ben jelenik meg a Római magánjog ARTUR STEINWENTERnek ajánlott első kötete, amely az archaikus, a préklasszikus és klasszikus korban mutatja be a római jog intézményeit („Das römische Privatrecht. Das altrömische, das vorklassische und klassische Recht”).

ERNST LEVY posztklasszikus joggal foglalkozó könyvei, így az 1951-ben publikált”West Roman Vulgar Law. The Law of Property” és az 1956-ban kiadott „Weströmisches Vulgarrecht. Das Obligationenrecht” és már az 1930-as évek elején, majd ezt az időszakot követően folyamatosan publikált tanulmányai alapján szinte diametrálisan változik a posztklasszikus jogról alkotott hagyományos kép. A nagy heidelbergi romanista kutatásait figyelembe véve, azokra erősen támaszkodva, a hagyományos irodalmi nézeteket igen gyakran revideálva ábrázolja KASER a posztklasszikus jogot a „Handbuch” második, 1959-ben publikált, ERNST LEVYnek ajánlott kötetében („Das römische Privatrecht. Die nachklassischen Entwicklungen”).

Mintegy öt esztendőn át tartó intenzív munka eredménye az 1966-ban ugyancsak a „Handbuch” részeként megjelent római perjog („Das römische Zivilprozessrecht”). KASER joggal hangsúlyozza e kötethez írt előszavában, hogy BETHMANN-HOLLWEG háromkötetes „Der römische Zivilprozess” (Bonn, 1864—1866)[[3]](#footnote-3) című munkája tekinthető a római magánjogi perjog utolsó átfogó ábrázolásának. KASER e kézikönyvét a spekulációktól való tartózkodás jellemzi az archaikus korszak perjogi intézményeinek bemutatásánál. Célja a rendelkezésre álló források alapján a római perjogi konstrukciók feltárása és a szekunderirodalom eredményeinek értékelő összefoglalása. KASER tartózkodik a modern perjog kategóriáinak alkalmazásától a római perjog forrásokra építő vizsgálatánál. Nehezíti a római perjog bemutatását az a tény, hogy a római jog forrásai az eljárás lefolyásának elveit a kortársak számára eleve ismertnek tételezik fel. Így nem könnyű adekvát képet nyerni az eljárást irányító elvekről, principiumokról. KASER 1966-ban publikált „Das römische Zivilprozessrecht”-jének átfogó átdolgozására salzburgi tanítványa, KARL HACKL vállalkozott, akinek több éves munkája eredményeként néhány hónappal KASER halálát követően jelent meg ugyancsak a Handbuch der Altertumswissenschaft sorozatban a munka második kiadásban.[[4]](#footnote-4) KASER azonban éveken át figyelemmel tudta kísérni, részben még salzburgi tiszteletbeli professzúrája (Honorarprofessur) idején a „Das römische Zivilprozessrecht” új, jelentősen bővített kiadásának elõkészületeit.

MAX KASER a „Handbuch” perjogi kötetének megírását követõen vállalkozik — a C. H. Beck Verlag felkérésére — a két első, a magánjogot bemutató rész-kötet átdolgozására. Az első kötet második átdolgozott változata 1971-ben, a második kötet második átdolgozott kiadása 1975-ben jelenik meg. Az átdolgozás nem szorítkozik az 1955 illetve 1959 óta megjelent szakirodalom beépítésére a kötetek anyagába. KASER metódusát a klasszikus jog intézményeinek ábrázolásában az átdolgozás során döntően jellemzi az interpoláció-kritika irányában tanúsított nagyobb fokú mérséklet. Ennek következménye az, hogy a klasszikus jog intézményeinek területén az egyes vélemények még árnyaltabb formát öltenek. A posztklasszikus kori fejlődést bemutató második rész-kötet írása során sem korlátozódik az átdolgozás pusztán a szakirodalom eredményeinek értékelő figyelembevételére. KASER különösen az ún. vulgárjog (Vulgarrecht) tekintetében módosítja korábbi, az első kiadásban kimutatható felfogását. A vulgárjog a második kiadásban egyfajta „jogi stílus-felfogás” (juristische Stilhaltung) következménye.

KASER kritikáját az interpoláció-kutató módszer vonatkozásában először átfogó formában a Società Italiana di Storia del Diritto velencei, 1967 szeptemberében tartott konferenciáján fogalmazza meg.[[5]](#footnote-5) Az interpoláció kutató-módszer objektív értékelését a fentebb már a monográfiák körében felsorolt, 1972-ben publikált „Zur Methodologie der römischen Rechtsquellenforschung” című művében adja.[[6]](#footnote-6)

MAX KASER elsõsorban a Handbuch der Altertumswissenschaft-ben közreadott munkái révén döntően befolyásolta a német és a nemzetközi jogi romanisztika fejlődését. Példamutató az az igazi tudóshoz méltó attitűdje is, hogy a források és az újabb szakirodalom alapján revideálni volt képes saját nézeteit is. Rendkívül gazdag oeuvre alapján joggal tekinthetjük MAX KASERt a XX. század princeps Romanistarum-ának.

1. \* Dr. Gábor HAMZA tanszékvezető egyetemi tanár, Eötvös Loránd Tudományegyetem Római Jogi Tanszék. a Magyar Tudományos Akadémia rendes tagja. ELTE Római Jogi Tanszék, H-1053 Budapest, Egyetem tér 1-3. E-mail: [gabor.hamza@ajk.elte.hu](mailto:gabor.hamza@ajk.elte.hu)

   A munka második kiadása 1968-ben jelent meg. [↑](#footnote-ref-1)
2. Max Kaser legtöbb munkája, így a Handbuch sorozatban megjelent kötetek is, a C.H. Beck Verlagnál jelentek meg. Kaser és a C.H. Beck Verlag közötti, évtizedeken át tartó kapcsolatra nézve ld.: Dieter Medicus: *Max Kaser*. In: Juristen im Portrait. Festschrift zum 225 jährigen Jubiläum des Verlages C.H. Beck. München, 1988. 447-453. o. [↑](#footnote-ref-2)
3. M. A. von Bethmann-Hollweg monumentális, hatkötetes művének „*Der Zivilprozess des gemeinen Rechts in geschichtlicher Entwicklung”* (Bonn, 1864-1874) első három kötete foglalkozik a római perjoggal. [↑](#footnote-ref-3)
4. M. Kaser—K. Hackl: *Das römische Zivilprozessrecht*. Zweite, vollständig überarbeitete und erweiterte Auflage, C.H. Beck. München, 1996. [↑](#footnote-ref-4)
5. Atti del II Congresso internazionale della Società Italiana di Storia del Diritto. Venezia, 1971. 291-370. o. [↑](#footnote-ref-5)
6. Sitzungsberichte der phil.-hist. Klasse der Österreichischen Akademie der Wissenschaften 277, Nr. 5. Wien, 1972. [↑](#footnote-ref-6)